ORDE do 4 de maio de 2007 pola que se establecen as bases reguladoras das axudas aos investimentos en transformación e comercialización de produtos agrarios para o período 2007-2013 e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 14/05/2007

A industria agroalimentaria ten carácter estratéxico en Galicia por ser un elemento clave para o desenvolvemento do sector agrario e, por extensión, para a promoción das zonas rurais de Galicia. Así, as instalacións de transformación e comercialización de produtos agrarios posibilitan a viabilidade das explotacións agrarias, dando valor engadido ás producións e facilitando o seu acceso aos mercados, fomentando, ademais, a creación e mantemento de postos de traballo, beneficiando o tecido económico das zonas rurais.
Por todo isto, considérase de grande interese establecer medidas de apoio ao seu desenvolvemento, fomentando prioritariamente os investimentos das empresas que teñan un beneficio para os produtores agrarios galegos, así como aqueles que teñan por obxecto a incorporación de innovacións e melloras tecnolóxicas.
Por outra banda, a Unión Europea publicou o 21 de outubro de 2005 o Regulamento (CE) 1698/2005, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), complementado polo Regulamento (CE) 1974/2006, do 15 de decembro de 2006, que o desenvolve. Neles establécense as normas que regulan as axudas comunitarias ao desenvolvemento rural financiadas polo Feader, aplicables a Galicia como rexión incluída no obxectivo de converxencia para o período 2007-2013. En particular estes regulamentos establecen a posibilidade de apoiar os investimentos en transformación e comercialización de produtos agrarios a través da medida 123, referente ao aumento do valor engadido dos produtos agrícolas e forestais, e limitadas, en todo caso, Pemes e ás empresas de tamaño intermedio. As grandes empresas non poden acceder a estas axudas, pero os seus investimentos poden ser incentivados con axudas de caracter estatal que cumpran,
en todo caso, a normativa comunitaria.
Estes regulamentos permiten tamén que os programas de desenvolvemento rural poidan incluír axudas estatais destinadas a achegar financiamento suplementario, e que deben axustarse á normativa sobre axudas de estado.
Por outra banda, as normas que regulan as axudas estatais ás empresas dedicadas á transformación e comercialización de produtos agrarios derivan de varias disposicións comunitarias. Así, nas directrices comunitarias sobre axudas estatais ao sector agrario e forestal 2007-2013 (2006/C319/01) establécese que as axudas aos investimentos concedidas ás empresas dedicadas á transformación e comercialización de produtos agrarios serán compatibles co Tratado se se cumpren todas as condicións do Regulamento (CE) 70/2001 da Comisión, do 12 de xaneiro de 2001( DO L 10 do 13 de xaneiro), modificado polo Regulamento (CE) 1857/2006 da Comisión, do 15 de decembro de 2006 (DO L 358 do 16 de decembro), referente ás axudas estatais ás pequenas e medianas empresas, ou do Regulamento (CE) 1628/2006 da Comisión, do 24 de outubro de 2006 ( DO L 302 do 1 de novembro), referente á aplicación dos artigos 87 e 88 do Tratado ás axudas rexionais ao investimento.
Así mesmo, o Regulamento (CE) 1998/2006 da Comisión, do 15 de decembro de 2006 (DO L 379 do 28 de decembro) referente á aplicación dos artigos 87 e 88 do Tratado ás axudas de minimis, é de aplicación ás axudas a empresas que operan na transformación e comercialización de produtos agrarios, e están exentas da obriga de notificación establecida no artigo 88 do Tratado se cumpren as condicións establecidas.
De acordo con este marco legal, por medio desta orde establécense as bases reguladoras das axudas aos investimentos en transformación e comercialización de produtos agrarios para o período 2007-2013, e convócanse as correspondentes ao ano en curso.
En consecuencia, e de acordo co disposto no artigo 30.1º.3 do Estatuto de autonomía de Galicia, e en uso das competencias que me confire a Lei 1/1983, do 22 de febreiro, reguladora da Xunta e do seu presidente, e demais normativa de aplicación,
DISPOÑO:
Artigo 1º.-Obxecto.
Esta orde ten por obxecto establecer as bases das axudas da Consellería do Medio Rural para os investimentos en mellora das condicións de transformación e comercialización dos produtos agrarios para o período 2007-2013 e convocar as do ano 2007.
As axudas estarán financiadas tanto con fondos propios, como con fondos do Feader cofinaciados con fondos propios e/ou do Ministerio de Agricultura, Pesca e Alimentación se é o caso. A concesión destas axudas efectuarase mediante concorrencia competitiva.
Sección primeira: bases reguladoras das axudas aos investimentos en transformación e comercialización de produtos agrarios para o período 2007-2013.
Artigo 2º.-Beneficiarios.
1. Poderán acollerse a estas axudas as persoas físicas ou xurídicas, que teñan unha actividade económica, sexan titulares das instalacións obxecto de axuda, e sobre as que recaia a carga financeira dos investimentos e gastos que se consideren subvencionables.
2. Os beneficiarios estarán incluídos nalgunha das seguintes categorías de empresa:
-Microempresa, pequena empresa ou mediana empresa (Pemes), tal como se definen na Recomendación 2003/361/CE da Comisión (DO L 124 do 20 de maio de 2003)
-Empresas intermedias, sendo estas as empresas non Pemes que teñan menos de 750 empregados ou un volume de negocios inferior a 200 millóns de euros.
-Grandes empresas, que son as empresa non Pemes que superan o número de empregados e o volume de negocios exixido ás empresas intermedias.
3. Cando o solicitante sexa unha empresa incluída na categoría de microempresa, pequena empresa ou mediana empresa (Pemes), así como cando sexa unha empresa catalogada como empresa intermedia, poderán recibir axudas financiadas tanto por fondos propios da Consellería do Medio Rural, como por fondos do Feader co cofinaciamento da Consellería do Medio Rural e/ou do Ministerio de Agricultura, Pesca e Alimentación no seu caso. As empresas catalogadas como grandes empresas só poderán recibir axudas financiadas con fondos propios da Consellería do Medio Rural.
Artigo 3º.-Investimentos subvencionables.
1. Considéranse subvencionables, con carácter xeral, os investimentos en activos fixos materiais para a creación, ampliación e modernización das instalacións situadas en Galicia destinadas á transformación e/ou comercialización de produtos agrarios, considerando como tales os produtos enumerados no anexo I do Tratado constitutivo da Comunidade Europea excepto os produtos forestais e da pesca. Os produtos resultantes dos procesos de transformación e/ou comercialización poderán ser produtos agrarios (incluídos no anexo I do Tratado) ou non agrarios (non incluídos no anexo I do Tratado), e, conforme ao sinalado no artigo 4º desta orde, a porcentaxe máxima de axuda que se poderá conceder variará en función desta característica.
2. Serán subvencionables os seguintes tipos de gastos:
a) Construción, adquisición e mellora de bens inmobles, excepto a compra de terreos.
b) Compra de maquinaria e equipamentos novos, incluídos os programas informáticos e os soportes lóxicos.
c) Os gastos vinculados ás alíneas anteriores en honorarios de proxecto e dirección de obra, estudos de viabilidade, e adquisición de patentes e licenzas relacionadas co proceso produtivo.
3. Non serán, no entanto, obxecto de axuda os investimentos relativos aos conceptos e actividades sinalados no anexo I desta orde.
Artigo 4º.-Contía das axudas.
1. As axudas teñen a natureza de subvencións de capital e poderán acadar as porcentaxes máximas de axuda do investimento subvencionable indicadas no número seguinte, establecidas segundo a tipoloxía da empresa solicitante e as características dos produtos finais dos procesos de transformación e/ou comercialización derivados dos investimentos (produtos incluídos no anexo I do Tratado ou non incluídos).
2. As porcentaxes máximas de axuda serán as seguintes:
Ver referencia pdf "09200D007P016.PDF"
Artigo 5º.-Requisitos adicionais.
Para a concesión e/ou pagamento das axudas, os investimentos e solicitantes deberán cumprir os seguintes requisitos adicionais:
1. Os investimentos deben mellorar o rendemento global da empresa solicitante. Para eses efectos, deben ter algún dos obxectivos seguintes:
-Aumentar a competitividade da empresa.
-Reducir os custos.
-Aumentar o valor engadido.
-Reducir o impacto ambiental.
-Mellorar a rastrexabilidade e seguranza alimentaria.
-Diversificar as producións e/ou os mercados.
-Mellorar a calidade das producións.
-Implantar novos produtos, procesos ou tecnoloxías.
-Mellorar a comercialización das producións.
Para acreditar isto, na memoria que acompañe a solicitude de axuda xustificarase expresamente e de forma razoada en que medida os investimentos contribúen a acadar algún dos obxectivos sinalados.
2. Os investimentos deben cumprir a normativa comunitaria aplicable en materia de ambiente, sanidade e, de ser o caso, benestar animal.
Conforme a isto:
-Non se concederán axudas a solicitantes que presenten proxectos relativos a instalacións xa existentes, que non acrediten dispoñer de licenza de actividade e rexistro sanitario, así como, se é o caso, que non cumpran a normativa de benestar animal ou a relativa á elaboración de produtos para alimentación animal.
-Non se pagarán axudas a beneficiarios que non acrediten, após a execución dos investimentos, dispoñer de licenza de actividade e rexistro sanitario actualizados ou vixentes, así como, se é o caso, cumprir a normativa de benestar animal ou a relativa á elaboración de produtos para alimentación animal. Esta acreditación non será exixida no caso de que os investimentos previstos, dadas as súas características, non suporen unha alteración das actividades da empresa que afecten a licenza ou rexistro sanitario vixente, ou alteren as condicións relativas ao benestar animal ou a elaboración de produtos para alimentación animal.
A resolución de concesión indicará, se é o caso, expresamente, as acreditacións referidas que será necesario presentar para o pagamento da axuda.
Porén, no caso de microempresas, serán subvencionables os investimentos que se realicen para efectos do cumprimento de novas normativas comunitarias.
3. Cando o solicitante sexa unha administración ou empresa pública, deberá cumprir a normativa sobre contratación pública na execución dos investimentos subvencionados. Esta circunstancia deberá acreditarse con anterioridade ao pagamento.
4. Non se concederán axudas a empresas en crise, de acordo coa definición e condicións establecidas nas directrices comunitarias sobre as axudas estatais de salvamento e de reestruturación de empresas en crise (2004/C244/02). Conforme a iso, non se concederán en particular axudas a sociedades anónimas e limitadas que incorran en causa de disolución por teren un patrimonio contable inferior á metade do seu capital social, tal como establece a normativa que regula este tipo de sociedades. Tampouco se concederán axudas ás empresas sometidas a un procedemento de quebra, insolvencia ou concursal.
En todo caso, para verificar o cumprimento deste requisito, as empresas presentarán coa solicitude de axuda unha declaración de non se encontraren en situación de crise conforme a normativa comunitaria, así como, no caso de sociedades, fotocopia dos balances e contas de explotación dos tres últimos anos.
5. O beneficiario deberá achegar unha contribución financeira exenta de calquera apoio público de como mínimo un 25% dos custos subvencionables, mediante recursos propios ou mediante financiaciamento externo. Con ese fin, na solicitude de axuda e na de pagamento o beneficiario deberá incluír unha declaración expresa sobre a orixe dos fondos utilizados para financiar os investimentos.
6. Non se concederán axudas a investimentos iniciados con anterioridade á presentación dunha solicitude de axuda ao abeiro desta orde, e á confirmación por escrito desta consellería ao solicitante de que os investimentos incluídos cumpren as condicións de subvencionabilidade establecidas na normativa, condicionada, en todo caso, á análise final da petición derivada dunha verificación detallada. Se os investimentos se iniciaren antes de cumprir esta condición, non se concederá axuda á totalidade do proxecto presentado.
Para estes efectos, considerarase como inicio do investimento o comezo do traballo de construción ou o primeiro compromiso que obriga legalmente á realización dos investimentos. No entanto, non se considerará inicio do investimento a realización do proxecto ou estudos de viabilidade previos, que serán subvencionables se están realizados con posterioridade á publicación desta orde e cumpren o resto dos requisitos establecidos.
7. Para a concesión das axudas teranse en conta as restricións de produción e as limitacións de apoio comunitario que existan de acordo coas organizacións comúns de mercado da Unión Europea. Non se concederán axudas que contraveñan prohibicións ou restricións establecidas nelas.
8. Os investimentos obxecto da axuda deberan ter unha execución mínima (investimento xustificado e pago) na anualidade correspondente á convocatoria a que concorre a solicitude, e será establecida en cada convocatoria anual.
9. As axudas concedidas para gastos de proxecto, dirección de obra e estudos de viabilidade a empresas intermedias en que o produto final non está incluído no anexo I do Tratado e a grandes empresas regularanse polo disposto no Regulamento (CE) 1998/2006 da Comisión, do 15 de decembro de 2006 (DO L 379, do 28 de decembro) referente á aplicación dos artigos 87 e 88 do Tratado ás axudas de minimis. Conforme iso, o importe total das axudas de minimis que poderán recibir estas empresas non superará o importe de 200.000  nun período de tres anos. Para comprobar o cumprimento deste requisito, os solicitantes incluídos neste caso deberán presentar unha declaración sobre as axudas de minimis percibidas nos tres últimos anos fiscais.
10. A actividade ou actividades obxecto de axuda, así como os conceptos subvencionados, deberanse manter durante un período non inferior a cinco anos contados a partir do momento en que os investimentos estean finalizados.
11. Non se concederán axudas a investimentos en construción de novas superficies cubertas ou ampliación das existentes nin aos seus investimentos relacionados, se non se acredita coa solicitude e nos prazos establecidos a dispoñibilidade do terreo e da licenza de obras correspondente que lle permita iniciar as obras.
Artigo 6º.-Solicitudes.
1. As solicitudes de axuda presentaranse no modelo que figura como anexo A1, xunto coa documentación adicional que se sinala no número seguinte, por duplicado. O lugar de presentación será prioritariamente nos servizos provinciais de Control de Calidade Agroalimentaria e Industrias das delegacións provinciais correspondentes da Consellería do Medio Rural, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, segundo a redacción da Lei 4/1999, do 13 de xaneiro.
2. As solicitudes incluirán a seguinte documentación (por duplicado):
-Solicitude: anexo A1 debidamente cuberto.
-Memoria: anexo A2 debidamente cuberto.
-Estudo técnico: seguindo o modelo do anexo A3.
-Estudo económico: seguindo o modelo do anexo A4.
-Declaración referente ao cumprimento de requisitos, procedencia de materias primas, calendario de execución e axudas solicitadas conforme o modelo do anexo A5.
-Relación de ofertas solicitadas e elixidas: anexo A6 debidamente cuberto.
-Documentación adicional:
a) Copia da escritura de constitución e modificacións posteriores, no caso de ser unha sociedade.
b) Documentos acreditativos da personalidade ou entidade do solicitante (DNI ou CIF no caso de sociedades) e, se é o caso, da representación con que se actúa.
c) No caso de empresas xa existentes, balance e contas de resultados dos tres últimos ano se son sociedades, e no caso de persoas físicas declaración da renda dos últimos tres anos. Se a empresa ten ou forma parte dun grupo empresarial, debe presentarse tamén o balance e contas consolidadas do último ano do grupo.
d) No caso de investimentos que inclúan a construción de novas superficies cubertas: xustificación documental da dispoñibilidade do terreo e licenza de obras.
e) No caso de industrias xa existentes, rexistro sanitario e licenza de actividade do concello. No caso de matadoiros, mercados, e outras actividades relacionadas co manexo de gando vivo, deberase acreditar que se cumpren as normas mínimas relativas ao benestar animal. No caso de industrias de alimentación animal deberase acreditar que se cumpre a normativa específica sobre elaboración dese tipo de produtos.
f) No caso doutras subvencións concedidas para o mesmo proxecto, fotocopia da comunicación de concesión coas súas características.
3. Os modelos de anexos indicados no número anterior poden ser solicitados á consellería para o seu envío por correo electrónico á conta axudas.ia@xunta.es. A presentación destes anexos non cubertos na súa totalidade ou de forma incompleta, considerarase como non presentación da documentación requirida, e deberá emendarse conforme o disposto no número 5 coa presentación dun novo anexo cuberto adecuadamente.
4. Cando o importe do investimento supere a contía de 30.000  no caso de obra civil e instalacións, ou de 12.000  no caso de subministración de bens de equipamento ou prestación de servizos de empresas de consultoría, deberanse solicitar como mínimo tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o subministren ou presten. Non se considerarán subvencionables os conceptos incluídos na solicitude de axuda dos cales non se acredite o cumprimento deste requisito.
A escolla entre as ofertas presentadas realizarase conforme criterios de eficiencia e economía e debe xustificarse expresamente nunha memoria a escolla, baseada nos criterios sinalados, cando non recaia na proposta económica máis vantaxosa. No caso de non ser así, considerarase como importe máximo subvencionable para ese concepto o correspondente á proposta económica máis vantaxosa.
5. Se o solicitante non presenta a documentación requirida no prazo máximo establecido ou se a solicitude non reúne os requisitos establecidos na convocatoria, requirirase o interesado para que a emende no prazo máximo e improrrogable de 10 días. De non facelo así, terase por desistido da súa solicitude, logo de resolución ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
6. Finalizado o prazo de presentación de solicitudes e, se é o caso, o de emenda establecido no número anterior, o solicitante non poderá modificar a súa solicitude de axuda aumentando o importe total do investimento nin incluíndo novos conceptos para os cales solicita axuda.
Artigo 7º.-Criterios de prioridade.
Para a selección dos proxectos que se van aprobar, así como para establecer as porcentaxes de axuda que se van conceder, as solicitudes que reúnan os requisitos da convocatoria agruparanse en catro grupos de prioridade conforme os seguintes criterios:
1. Incluiranse no grupo -I- os proxectos que se van seleccionar en primeiro lugar, e corresponderá a aqueles que sexan dalgún dos seguintes tipos:
-Proxectos de cooperativas agrarias galegas ou de empresas participadas maioritariamente (máis do 50%) por estas.
-Proxectos desenvolvidos por produtores agrarios galegos ou entidades participadas por estes que, facturando menos de 150.000 /ano, procesen ou comercialicen materias primas agrarias que procedan maioritariamente (máis do 50%) das súas explotacións.
-Proxectos de industrias que teñan contratos de compravenda homologados pola consellería con produtores agrarios galegos da maioría (máis do 50%) das materias primas que procesan.
-Proxectos con investimentos destinados exclusivamente á elaboración de produtos da agricultura ecolóxica, ou que sen seren de uso exclusivo, os realicen industrias en que ao menos o 25% da súa facturación, ou o 10% no caso de matadoiros, corresponda a produtos da agricultura ecolóxica . En todo caso as materias primas agrarias procesadas deben proceder maioritariamente (máis do 50%) de explotacións agrarias galegas.
-Proxectos de investimentos en industrias de elaboración de produtos derivados da pataca situadas en zonas de produción das cales proceda a maioría (máis do 50%) da materia prima procesada.
-Proxectos de transformación de produtos agrarios situados en concellos de zonas de montaña tal como se definen no Regulamento (CE) 1257/99, e nos cales as materias primas agrarias procesadas procedan maioritariamente (máis do 50%) de explotacións agrarias galegas.
Ademais, no caso de proxectos de empresas que, independentemente de utilizaren materias primas agrarias propias, adquiran materias primas a terceiros para as cales a consellería homologou contratos-tipo de compravenda, débese cumprir o requisito adicional de que máis do 50% dos produtos adquiridos deben estar amparados por este tipo de contratos.
2. Incluiranse no grupo -II- os proxectos que se van considerar en segundo lugar, e corresponderá a aqueles de procesamento de produtos procedentes maioritariamente (máis do 50%) de explotacións agrarias galegas, e sexan dalgún dos seguintes tipos:
-Proxectos incluídos nalgún dos tipos sinalados para o grupo I, pero que non cumpran o requisito adicional exixido relativo aos contratos-tipo homologados.
-Proxectos situados en concellos de zonas desfavorecidas tal como se definen no Regulamento (CE) 1257/99.
-Proxectos desenvolvidos por produtores agrarios galegos ou entidades participadas por estes, nos cales as materias primas agrarias procesadas ou comercializadas procedan maioritariamente (máis do 50%) das súas explotacións, e non estean incluídos no grupo -I.
-Proxectos de industrias que teñan contratos escritos con produtores agrarios galegos da maioría (máis do 50%) das materias primas que procesan e no estean incluídos no grupo I. Os proxectos de industrias que non adquiran materias primas agrarias directamente a produtores, serán tamén incluídos neste grupo se acreditan expresamente que os seus subministradores teñen contratos escritos con produtores agrarios galegos da maioría(máis do 50%) das materias primas que procesan.
3. Incluiranse no grupo -III- os proxectos considerados en terceiro lugar, e corresponderá a outros proxectos de industrias que procesen produtos procedentes maioritariamente (máis do 50%) de explotacións agrarias galegas, así como proxectos relativos a industrias de alimentación animal.
4. Non se incluirán, no entanto, nos grupos I, II e III os proxectos de:
-Industrias lácteas que, sendo compradoras de leite a produtores, non cumpran os acordos sectoriais existentes á data da finalización do prazo de solicitude de axuda, destinados a mellorar a transparencia nas relacións entre produtores e industrias.
-Industrias lácteas que, non sendo compradoras de leite a produtores, adquiran o leite a empresas que sexan compradoras de leite a produtores e que non cumpran os acordos sectoriais existentes na data da finalización do prazo de solicitude de axuda, destinados a mellorar a transparencia nas relacións entre produtores e industrias. Esta limitación non se aplicará as industrias lácteas que procesen leite procedente maioritariamente (máis do 50%) das súas explotacións.
-Empresas que nos dous anos anteriores renunciasen a unha subvención concedida ao abeiro desta orde, con posterioridade ao mes seguinte da recepción da resolución de concesión, así como de empresas que tivesen nos dous últimos anos un incumprimento total ou parcial en expedientes de axudas concedidas a través desta orde.
5. Tampouco se incluirán nos grupos II e III os seguinte tipos de proxectos:
-Proxectos relativos a refrixeración e/ou termización de leite de industrias non transformadoras.
-Proxectos de adegas de viño de mesa en zonas incluídas en denominación de orixe.
-Proxectos de novas adegas en zonas con denominación de orixe, salvo na D.O. Monterrei, na cal serán admisibles.
-Proxectos de instalacións dedicadas maioritariamente ao despezamento e/ou comercialización de carne que non estean relacionadas accionarialmente con matadoiros ou outras industrias cárnicas.
6. Incluiranse no grupo -IV- os proxectos considerados en último lugar, e inclúe aqueles non recollidos nos tres grupos anteriores.
7. Dentro de cada grupo, establecerase, así mesmo, unha priorización para cada tipo de actividade baseada na maior porcentaxe de utilización de materias primas agrarias de procedencia galega e de produción propia ou adquirida con contratos escritos a terceiros, así como no maior grao de transformación dos produtos elaborados.
8. Para establecer a porcentaxe de axuda que se vai conceder en cada caso, consideraranse os mesmos criterios de priorización sinalados nos números anteriores, de forma que a porcentaxe de axuda concedida aos proxectos de cada grupo non será inferior á porcentaxe de axuda do grupo seguinte.
9. Estes criterios aplicarase de forma independente para os proxectos de grandes empresas, con axudas financiadas exclusivamente con fondos propios, e para o resto, financiables con fondos do Feader.
Artigo 8º.-Promoción do uso do galego.
Para promover a utilización do galego na redacción dos proxecto e/ou estudos de viabilidade, os importes máximos admisibles como subvencionables para estes conceptos (epígrafe C do anexo I) incrementaranse en 1.000  en total neses casos. Para acollerse a isto, o solicitante deberá indicar expresamente na súa solicitude que o proxecto e/ou estudos de viabilidade estarán redactados en galego.
Artigo 9º.-Tramitación das solicitudes.
1. O órgano responsable da instrución dos expedientes destas axudas será a Dirección Xeral de Produción, Industrias e Calidade Agroalimentaria. A resolución de cada expediente corresponderalle ao conselleiro do Medio Rural por proposta da Dirección Xeral de Produción, Industrias e Calidade Agroalimentaria, logo da avaliación das solicitudes por un órgano colexiado, que estará presidido polo subdirector de Industrias e Calidade Agroalimentaria, e integrado por dous funcionarios desa mesma subdirección xeral con categoría non inferior á de xefe de sección.
2. As solicitudes serán resoltas nun prazo máximo de nove meses contados desde a data de publicación desta orde. Transcorrido o prazo máximo para resolver sen que o interesado recibise comunicación expresa, entenderase desestimada a súa petición por silencio administrativo.
3. A Dirección Xeral de Produción, Industrias e Calidade Agroalimentaria poderá solicitar calquera aclaración ou documento que considere necesario para a correcta tramitación do expediente.
4. Non se concederán nin pagarán subvencións a solicitantes ou beneficiarios que non estean ao día nas obrigas tributarias (Ministerio de Economía e Facenda) e fronte á Seguridade Social, ou que teñan débedas pendentes de pagamento coa Administración pública da Comunidade Autónoma (Consellería de Economía e Facenda).
Para eses efectos, a presentación da solicitude de axuda implica a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesouraría Xeral da Seguridade Social e Consellería de Economía e Facenda.
5. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Artigo 10º.-Resolución de concesión.
1. A resolución de concesión indicará os investimentos considerados como subvencionables, así como as condicións xerais e particulares que se deben cumprir para poder percibir a axuda concedida.
2. A resolución indicará especificamente a anualización aprobada para a execución dos investimentos. As anualidades establecidas indicarán o investimento que se debe executar e pagar en cada unha delas, así como a data límite establecida para presentar a documentación acreditativa correspondente e cumprir outras condicións establecidas, se é o caso. O número de anualidades, así como o investimento que se debe executar en cada unha delas, establecerase conforme a previsión de execución presentada coa solicitude de axuda e as limitacións existentes. O número máximo de anualidades en que poderá executarse o investimento aprobado será de dúas correlativas, salvo no caso de proxectos cun investimento aprobado en obra civil e instalacións superior a dous millóns de euros, nos cales poderá incluírse unha terceira anualidade para executar o 20% final do investimento e cumprir o resto das condicións establecidas. En todo caso, ningunha anualidade poderá ser posterior ao ano 2013.
3. A resolución indicará tamén a data máxima para xustificar o investimento correspondente a cada anualidade, incluída a súa facturación e pagamento efectivo, así como a presentación da documentación necesaria para tramitar o cobramento da subvención correspondente. Esta data será cando menos posterior en dez días á data prevista no calendario presentado, sen que en ningún caso se supere en cada anualidade a data do 1 de novembro.
4. A resolución poderá incluír a obriga de executar investimentos indicados na solicitude presentada que, aínda que non sexan considerados subvencionables, sexan necesarios para o correcto desenvolvemento do proxecto aprobado.
Artigo 11º.-Pagamento das axudas.
1. As solicitudes de pagamento presentaranse prioritariamente nos servizos provinciais de Control de Calidade Agroalimentaria e Industrias das delegacións provinciais correspondentes da Consellería do Medio Rural, acompañadas da seguinte documentación:
a) Relación de xustificantes, seguindo o modelo incluído como anexo B.1, xunto cos xustificantes dos investimentos efectuados, que consistirán de forma xeral nas facturas orixinais sobre as cales se realizará a toma de razón, e das cales se entregará unha fotocopia. As facturas deberán estar acompañadas dos xustificantes do seu pagamento efectivo e do movemento de fondos correspondente, do cal se entregará ademais unha fotocopia. Non se admitirá como acreditación de pagamento a simple certificación da empresa facturante de ter cobrado o seu importe, salvo no caso de facturas dun importe subvencionable non superior a 3.005 , e sen prexuízo das comprobacións que se considere oportuno realizar para comprobar a veracidade dos xustificantes presentados.
b) Declaración do beneficiario relativa ao financiamento dos gastos efectuados segundo modelo B2. No caso de financiamento mediante créditos ou préstamos deberá presentarse, ademais, fotocopia da escritura de formalización.
c) Relación das diferenzas existentes entre os traballos previstos e os realizados, seguindo o modelo do anexo B3. Ademais, no caso de modificacións que afecten os conceptos e elementos subvencionados, deberá presentarse o anexo A6, no cal se indicará para cada elemento novo as ofertas solicitadas, a oferta elixida, o criterio de escolla e a xustificación, se é o caso, da escolla da oferta económica distinta da máis vantaxosa. A aceptación destas modificacións estará suxeita ao cumprimento deste requisito, así como ao establecido nos artigos 12º e 13º.
d) Análise das diferenzas cuantitativas entre os investimentos previstos e os efectuados, seguindo o modelo incluído como anexo B4.
e) Declaración do beneficiario sobre outras axudas concedidas e/ou solicitadas para os mesmos investimentos, presentando, se é o caso, copia da resolución de concesión. No caso de empresas con axuda de minimis (axudas concedidas para gastos de proxecto, dirección de obra ou estudos de viabilidade a empresas intermedias en que o produto final non está incluído no anexo I do Tratado e a grandes empresas ), a declaración debe incluír ademais unha parte específica que indique as axudas concedidas á empresa ao abeiro da normativa de minimis (Regulamento CE 1998/2006) nos últimos tres anos fiscais.
f) Fotocopia do NIF e certificado bancario de existencia da conta bancaria onde se solicita que se ingrese a subvención, xunto coa ficha de domiciliación de pagamentos correspondente.
g) Calquera outra que se indique expresamente na resolución de concesión.
2. O beneficiario deberá xustificar o investimento conforme a anualización establecida na resolución de concesión e solicitar os correspondentes pagamentos da axuda, que poderán ser parciais ou total.
Os pagamentos anteriores ao pagamento final terán o carácter de pagamentos parciais. Cando se tramite un pagamento parcial, se o solicitante é beneficiario dunha axuda total superior a 30.050 , deberá presentar con anterioridade ao pagamento da axuda unha garantía constituída por seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca, que deberá acadar como mínimo ata os dous meses seguintes ao remate do prazo de xustificación previsto na resolución de concesión.
A garantía deberá cubrir o importe dos anticipos ou pagamentos fraccionados, xunto cos xuros destes calculados ao tipo de xuro legal do diñeiro vixente no momento da concesión e polo prazo que medie entre a data da solicitude de pagamento e, como mínimo, aquela en que se cumpran dous meses da do final do prazo de xustificación previsto na resolución de concesión. As garantías serán liberadas unha vez comprobada a realización da actividade ou proxecto para que se concedeu a subvención.
3. As propostas de pagamento das axudas por parte do órgano xestor acomodaranse ás dispoñibilidades económicas existentes en cada momento, derivadas das transferencias de fondos do Feader e MAPA que se reciban.
4. Con carácter excepcional e por resolución motivada da consellería, poderá autorizarse un anticipo de ata o 20% da subvención naqueles casos en que o investimento exixa pagamentos inmediatos. Nese caso será necesario presentar unha garantía constituída mediante seguro de caución prestado por entidade aseguradora ou mediante aval solidario da entidade de crédito ou sociedade de garantía recíproca e deberá acadar como mínimo ata os dous meses seguintes ao final do prazo de xustificación previsto. A garantía deberá cubrir o importe do anticipo xunto cos xuros deste calculados ao tipo de xuro legal do diñeiro vixente no momento da concesión e polo prazo que medie entre a data da solicitude e como mínimo aquela en que se cumpran dous meses da do remate do prazo de xustificación establecido na resolución de concesión. En todo caso, a garantía debe corresponder como mínimo ao 110% do importe anticipado. As garantías serán liberadas unha vez comprobada a realización da actividade ou
proxecto para que se concedeu a subvención.
5. A Consellería comprobará que a solicitude de pagamento cumpre os requisitos para aboar a subvención concedida. A comprobación incluirá como mínimo unha inspección in situ dos investimentos realizados para cada expediente de axuda.
6. En aplicación do establecido no artigo 31 do Regulamento (CE) 1975/2006 da Comisión, do 7 de decembro de 2006, no caso de se comprobar que na solicitude de pagamento se inclúen conceptos ou elementos considerados como subvencionables, pero que, unha vez realizada a inspección in situ, se exclúan como tales, se o importe da axuda correspondente a estes supera o 3% do total a pagar, ademais de descontar do pagamento a subvención deses conceptos non subvencionables aplicarase unha redución adicional á cantidade a pagar. Esa redución será igual ao importe da axuda correspondente aos conceptos ou elementos excluídos como subvencionables unha vez realizada a inspección in situ. Este criterio aplicarase a todas as axudas concedidas independentemente da fonte de financiamento.
7. No suposto de falla de xustificación ou de concorrencia dalgunha das causas previstas nos artigos 13º e 14º desta orde, o beneficiario perderá o dereito ao cobramento total ou parcial da subvención.
Artigo 12º.-Modificación de proxectos.
Calquera modificación dos investimentos aprobados que supoña un cambio de beneficiario, obxectivos, prazos ou variación notoria do orzamento, así como de calquera condición específica indicada na resolución, requirirá a autorización da consellería, logo de presentar a correspondente solicitude, coas condicións e limitacións sinaladas nos números seguintes.
Non se admitirán gastos nin aprobarán modificacións que supoñan cambio de localización dos investimentos aprobados.
Non se aprobarán ampliacións dos prazos de execución e xustificación establecidos para cada anualidade que superen a data do 1 de novembro dese ano. No entanto, no caso de proxectos que, finalizado o prazo máximo permitido para a súa execución e xustificación, teñan executados e pagos os investimentos pero carezan dalgún documento exixido para acreditar o cumprimento de requisitos adicionais, poderá concedérselle, se así o permiten as dispoñibilidades orzamentarias, unha prórroga adicional de ata nove meses para presentar a referida documentación.
1. Modificacións do importe dos investimentos subvencionables
1.1. Non se admitirán nin aprobarán modificacións que supoñan unha execución total inferior ao 60% do investimento inicialmente aprobado
1.2. Non se aprobarán modificacións do importe do investimentos subvencionable establecido na resolución de concesión para cada anualidade, salvo nos seguintes casos:
-Cando se trate de proxectos cun investimento aprobado en obra civil e instalacións superior a dous millóns de euros, nos cales poderá concederse unha prórroga para executar o 20% final do investimento e cumprir o resto das condicións nunha anualidade adicional, sen que esta supere o ano 2013.
-Cando se trate de proxectos aprobados inicialmente para executar a totalidade do investimento no ano de concesión da axuda. Nese caso poderán solicitar unha prórroga para a xustificación do 20% do investimento aprobado e para o cumprimento do resto das condicións na anualidade seguinte, sen que esta supere o ano 2013.
-Cando se trate dunha redución do importe do investimento correspondente a anualidades de anos posteriores ao de concesión da axuda, sempre que se solicite antes do 1 de marzo dese ano e no supoña unha execución final do proxecto inferior ao 60% do inicialmente aprobado.
1.3. Non se admitirán gastos nin se aprobarán modificacións que supoñan incrementos do custo unitario dos conceptos e elementos subvencionados.
1.4. Non se admitirán gastos nin se aprobarán modificacións que supoñan incrementos do importe do investimento subvencionable correspondente aos conceptos de urbanización e obra civil
2. Modificacións das características dos conceptos subvencionados
2.1. Non se aprobará para cada expediente máis de unha modificación relativa á substitución dos conceptos ou elementos subvencionados.
2.2. Non se admitirán gastos nin se aprobarán modificacións que impliquen que non se executan como mínimo conceptos ou elementos subvencionados que representen en conxunto máis do 60% do investimento total subvencionable.
2.3. Non se admitirán gastos nin se aprobarán modificacións relativas á substitución de conceptos ou elementos subvencionados por outros novos se estes non cumpren os requisitos establecidos nesta orde e, en particular, o establecido no número 3 do artigo 6º referente á solicitude previa de tres ofertas.
3. Modificación de beneficiario.
Non se admitirán nin se aprobarán modificacións que supoñan cambio de beneficiario, salvo que o novo sexa resultante dun proceso de fusión, dun cambio de denominación da empresa ou de transformación do tipo de sociedade. Tamén poderá admitirse un cambio de beneficiario cando o novo sexa unha entidade en que participa accionarialmente o beneficiario inicial, sempre que os investimentos sexan executados e pagos pola nova entidade na súa totalidade. Neste caso o novo beneficiario deberá cumprir os requisitos desta orde e asumir as obrigas derivadas da concesión.
4. Tramitación das modificacións.
As solicitudes de modificación de resolución deben incluír unha xustificación razoada das modificacións solicitadas. Ademais, no caso de a modificación afectar os conceptos e elementos subvencionados, deberá presentarse un cadro pormenorizado comparativo dos conceptos e elementos subvencionados e das modificacións solicitadas, así como o anexo A6, no cal se indicarán para cada elemento novo as ofertas solicitadas, a oferta escollida, o criterio de escolla e a xustificación, se é o caso, da escolla da oferta económica distinta da máis vantaxosa.
O prazo para solicitar modificacións finalizará trinta días naturais antes da data límite de xustificación dos investimentos establecida na resolución de concesión. Non se admitirán nin aprobarán modificacións solicitadas con posterioridade a esa data.
5. Modificacións por causas excepcionais.
Independentemente do citado nos números anteriores deste artigo, a consellería poderá excepcionalmente aprobar modificacións da resolución de concesión que non se axusten ás condicións indicadas nos números anteriores, no caso de que a execución do proxecto se vexa afectada notoriamente por causas externas á empresa imprevisibles e inevitables de orixe natural, como terremotos, furacáns ou inundacións, así como por incendios. Incluirase dentro desta excepción o suposto de falecemento ou enfermidade grave do empresario cando este sexa o beneficiario a título individual.
Artigo 13º.-Incumprimentos.
Se o beneficiario da axuda cumpre as condicións establecidas na resolución de concesión, executando e xustificando todos os conceptos dos investimentos aprobados nos prazos establecidos, e cumprindo co resto dos requisitos da resolución de concesión, procederá a aboarse a totalidade da subvención concedida.
Se o beneficiario xustifica conceptos e elementos subvencionables aprobados que representen máis do 80% do importe do investimento subvencionable, percibirá a subvención proporcional correspondente ao investimento xustificado admisible sempre que cumpra o resto das condicións da concesión e se manteñan os obxectivos do proxecto aprobado. Neste caso considerarase incluído no investimento admisible a substitución de conceptos ou elementos subvencionados por outros diferentes (ata o límite do 20% do investimento subvencionable aprobado) se estes manteñen os obxectivos do proxecto e cumpren os requisitos establecidos nesta orde e, en particular, o establecido no número 4 do artigo 6º referente á solicitude previa de tres ofertas.
En calquera outro caso, considerarase que existe un incumprimento, que poderá ser parcial ou total.
1. Incumprimento total.
Considerarase que existe un incumprimento total nos seguintes casos:
a) Cando o beneficiario non xustifique no prazo establecido o investimento correspondente á primeira anualidade ou, se a xustifica, cando o investimento xustificado subvencionable é inferior ao mínimo de execución exixido para a anualidade.
b) Cando o investimento total subvencionable xustificado polo beneficiario sexa inferior ao 60% do investimento subvencionable aprobado.
c) Cando o investimento total xustificado polo beneficiario implique que non se executa como mínimo conceptos e elementos subvencionados que representen en conxunto máis do 60% do investimento total subvencionable.
d) Cando non se acredite nos prazos establecidos o cumprimento de calquera outra condición indicada na resolución de concesión, salvo nos casos considerados como incumprimentos parciais, en que se aplicará o establecido ao respecto.
No caso de incumprimento total, o beneficiario non percibirá ningunha axuda.
2. Incumprimento parcial.
Existirá incumprimento parcial cando o beneficiario execute e xustifique nos prazos establecidos conceptos e elementos subvencionables aprobados por importe superior ao 60% e inferior ao 80% do investimento subvencionable, cumpra o resto das condicións da concesión e se manteñan os obxectivos e condicións do proxecto aprobado. Neste caso o beneficiario percibirá a subvención proporcional correspondente ao investimento xustificado admisible.
Artigo 14º.-Reintegro das axudas, infraccións e sancións.
Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora producidos desde o seu pagamento nos supostos sinalados nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro), e no artigo 19 do Decreto 287/2000, polo que se desenvolve o réxime de axudas e subvencións públicas da Comunidade Autónoma de Galicia.
Sen prexuízo do establecido no parágrafo anterior, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infraccións e sancións previsto no artigo 79 do Decreto lexislativo 1/1999 e no Regulamento (CE) 1975/2006 da Comisión, do 7 de decembro de 2006. En particular, e en aplicación do establecido no artigo 31 do Regulamento (CE) 1975/2006, no caso de que se descubra que un beneficiario fixo deliberadamente unha declaración falsa, revogarase a axuda concedida, non se lle pagará cantidade ningunha e deberá reintegrar o beneficiario as contías percibidas xunto cos xuros de demora producidos desde o seu pagamento. Ademais, ao beneficiario non se lle poderán conceder nin pagar axudas ao abeiro desta orde nas dúas convocatorias seguintes.
Artigo 15º.-Seguimento e control.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión ou, se é o caso, ao reintegro total ou parcial da subvención concedida.
Ademais da documentación complementaria que durante a tramitación do procedemento poidan exixir os órganos correspondentes da Dirección Xeral de Produción, Industrias e Calidade Agroalimentaria, os beneficiarios deberán someterse ás actuacións de comprobación e control financeiro das entidades competentes e, en particular, da Consellería do Medio Rural, Intervención Xeral da Comunidade Autónoma, Fondo Galego de Garantía Agraria (Fogga), Consello de Contas e ás que sexan realizadas por calquera órgano comunitario de inspección ou control.
Artigo 16º.-Compatibilidade.
Estas axudas son compatibles con calquera outra para o mesmo fin, sempre que a suma total das axudas concedidas, incluídas as de minimis, non supere, no caso de Pemes, a porcentaxe de axuda do investimento subvencionable sinalado no número 2 do artigo 4º, e para o resto das empresas o 30% do investimento subvencionable.
As axudas concedidas cofinanciadas polo Feader son, ademais, incompatibles con calquera outra para o mesmo fin se teñen financiamento parcial ou total do Feader ou doutros fondos da Unión Europea
No caso das axudas concedidas ao abeiro na normativa de minimis, o importe da subvención concedida sumado a outras axudas de minimis recibidas polo beneficiario non superará o importe de 200.000  nun período de tres anos fiscais.
Artigo 17º.-Medidas informativas e publicitarias.
Conforme o establecido no artigo 58 e no anexo VI do Regulamento (CE) 1974/2006, o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 , o beneficiario deberá colocar unha placa explicativa en que figurará unha descrición do proxecto, así como a bandeira europea e o lema «Fondo Europeo Agrícola de Desenvolvemento Rural: Europa inviste nas zonas rurais».
Artigo 18º.-Réxime de recursos.
A resolución da subvención porá fin á vía administrativa e contra ela poderase interpoñer recurso potestativo de reposición perante o conselleiro do Medio Rural no prazo dun mes, contado a partir do día seguinte ao da recepción da notificación da resolución, ou no prazo de tres meses desde que se entenda desestimada por silencio administrativo, ou ben ser impugnada directamente perante o Tribunal Superior de Xustiza de Galicia no prazo de dous meses se a resolución for expresa ou de seis meses desde que se entenda desestimada por silencio administrativo.
Artigo 19º.-Cumprimento da normativa comunitaria sobre axudas públicas.
As axudas establecidas nesta orde ampáranse no disposto na seguinte normativa comunitaria aplicable a axudas a investimentos en transformación e comercialización de produtos agrarios:
-Regulamento (CE) 1698/2005, do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) e disposicións que o desenvolven, aplicable as axudas cofinanciadas polo Feader.
-Regulamento (CE) 70/2001 da Comisión, do 12 de xaneiro de 2001( DO L 10 do 13 de xaneiro), modificado polo Regulamento (CE) 1857/2006 da Comisión, do 15 de decembro de 2006 (DO L 358 do 16 de decembro), referente ás axudas estatais ás pequenas e medianas empresas, no relativo ás axudas a empresas Pemes para gastos de proxecto, dirección de obra e estudos de viabilidade, e no relativo ás empresas medianas para o resto dos gastos considerados como subvencionables nesta orde.
-Regulamento (CE) 1998/2006 da Comisión do 15 de decembro de 2006( DO L 379 do 28 de decembro), referente á aplicación dos artigos 87 e 88 do Tratado ás axudas de minimis, no relativo as axudas para gastos de proxecto, dirección de obra e estudos de viabilidade a empresas intermedias en que o produto final non está incluído no anexo I do Tratado e a grandes empresas.
-Regulamento (CE) 1628/2006 da Comisión, do 24 de outubro de 2006 ( DO L 302 do 1 de novembro), referente á aplicación dos artigos 87 e 88 do Tratado ás axudas rexionais ao investimento, no relativo ás axudas para o resto de conceptos e beneficiarios establecidas nesta orde e non amparadas polos dous números anteriores.
Sección segunda: convocatoria 2007.
Artigo 20º.-Convocatoria.
Convócanse para o exercicio orzamentario 2007 as axudas reguladas por esta orde. As solicitudes, documentación, condicións e procedemento de xestión das axudas serán os establecidos con carácter xeral nos artigos anteriores.
Artigo 21º.-Prazo.
O prazo de presentación de solicitudes para esta convocatoria será dun mes contado desde o día seguinte ao da publicación desta orde. Non obstante, no caso de que o investimento inclúa a construción de novas superficies cubertas ou ampliación das existentes, o solicitante terá un prazo adicional dun mes ao sinalado anteriormente para presentar a preceptiva licenza de obras.
Artigo 22º.-Execución.
Os investimentos obxecto da axuda deberán ter unha execución mínima (investimento xustificado e pago) na anualidade 2007 do 60% do total subvencionable cando o beneficiario sexa unha grande empresa. No caso de que o importe do investimento subvencionable en obra civil e instalacións sexa superior a dous millóns de euros, a porcentaxe de execución indicada reducirase á metade.
Porén, este requisito non será exixible cando a concesión da axuda sexa posterior ao 30 de setembro de 2007.
Artigo 23º.-Financiamento.
As axudas concedidas financiaranse con cargo ás seguintes aplicacións orzamentarias:
a) Fondos cofinanciados polo Feader: aplicación 11.03.741A.770.0 por un importe máximo de 10.000.000  para a anualidade 2007, 10.000.000  para a anualidade 2008 e 5.000.000  para a anualidade 2009.
b) Fondos propios: aplicación 11.03.713D.770.0 por un importe máximo de 4.000.000  para a anualidade 2007, 2.000.000  para a anualidade 2008 e 1.000.000  para a anualidade 2009.
Estes importes poderanse incrementar con remanentes adicionais de acordo coas dispoñibilidades de crédito. En todo caso, as concesións limitaranse ás dispoñibilidades orzamentarias.
Disposicións adicionais
Primeira.-En todas aquelas cuestións non previstas nesta orde haberá que aterse ao disposto nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro), no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e na Lei 38/2003, do 17 de novembro, xeral de subvencións.
Segunda.-As axudas reguladas por esta orde rexeranse polas normas comunitarias aplicables e, concretamente, por:
-Regulamento (CE) 1698/2005, do 20 de setembro de 2005 (DO L 277, do 21 de outubro) relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader).
-Regulamento (CE) 1974/2006 da Comisión, do 15 de decembro de 2006 (DO L 368, do 23 de decembro) que establece disposicións de aplicación do Regulamento (CE) 1698/2005.
-Regulamento (CE) 1975/2006 da Comisión, do 7 de decembro de 2006 (DO L 368 do 23 de decembro) polo que se establecen disposicións de aplicación do Regulamento (CE) 1698/2005 no referente á aplicación do procedemento de control e condicionalidade en relación coas medidas de axuda ao desenvolvemento rural.
-Regulamento (CE) 70/2001 da Comisión, do 12 de xaneiro de 2001(DO L 10, do 13 de xaneiro), modificado polo Regulamento (CE) 1857/2006 da Comisión, do 15 de decembro de 2006 (DO L 358, do 16 de decembro), referente ás axudas estatais ás pequenas e medianas empresas.
-Regulamento (CE) 1998/2006 da Comisión, do 15 de decembro de 2006 (DO L 379, do 28 de decembro) referente á aplicación dos artigos 87 e 88 do Tratado ás axudas de minimis.
-Regulamento (CE) 1628/2006 da Comisión, do 24 de outubro de 2006 (DO L 302, do 1 de novembro), referente á aplicación dos artigos 87 e 88 do Tratado ás axudas rexionais ao investimento.
Terceira.-A concesión e pagamento das axudas quedará condicionada, en todo caso, á aprobación pola Unión Europea do Marco Nacional de Desenvolvemento Rural e do Programa de Desenvolvemento Rural de Galicia para o período 2007-2013, e ás posibles observacións e modificacións derivadas diso.
Disposicións derradeiras
Primeira.-Habilitación normativa.
Autorízase o director xeral de Produción, Industrias e Calidade Agroalimentaria para ditar as disposicións que considere oportunas para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de maio de 2007.
Alfredo Suárez Canal
Conselleiro do Medio Rural
Anexo I
Investimentos non auxiliables
A. Actividades non subvencionables.
Non se considerarán subvencionables os investimentos referentes ás seguintes actividades:
1. Investimentos relativos a actividades de venda a retallo. No entanto, serán subvencionables os locais e equipamentos que formen parte das instalacións industriais de elaboración de produtos, destinadas á venda dos produtos da empresa, sempre que cumpran o resto das condicións establecidas na orde.
2. Investimentos en instalacións dedicadas á venda por xunto, aínda que inclúan pequenas transformacións de produtos xa elaborados, salvo no caso de instalacións de comercialización en orixe de produtos procedentes como mínimo nun 25% de explotacións agrarias galegas.
3. Investimentos de explotacións agrarias relativos á prepararación dun produto para a primeira venda. Tampouco serán subvencionables os investimentos relativos á primeira venda dun produtor primario a intermediarios ou transformadores.
4. No sector do leite de vaca e dos seus produtos derivados, os investimentos en novas instalacións dedicadas á recolla e refrixeración de leite, ou á elaboración e envasamento de leite UHT e esterilizado, salvo que leven ao peche doutras instalacións existentes e con actividade a 1-1-2007 en Galicia dedicadas a esas actividades. Tampouco se concederán axudas para elaboración ou comercialización dos produtos que imiten ou substitúan o leite ou os produtos lácteos, e que son mencionados no artigo 3, número 2º, do Regulamento (CEE) 1898/1987 do Consello.
5. No sector da alimentación animal, os investimentos en instalacións dedicadas á elaboración de produtos para animais de compañía e cría de peixes, así como en novas fábricas de pensos, salvo que se dediquen á elaboración de produtos ecolóxicos, ou que leven ao peche doutras instalacións existente e con actividade a 1-1-2007 en Galicia, dedicadas a esa actividade.
6. No sector cárnico os investimentos en novos matadoiros de gando porcino, bovino e polos, salvo que deriven do traslado doutro matadoiro existentes a 1-1-2007 en Galicia, que se dediquen á produción ecolóxica ou que formen parte dun proxecto de elaboración de produtos cárnicos ou de desenvolvemento gandeiro dunha zona con deficiente servizo de sacrificio.
7. Investimentos de industrias existentes non inscritas no Rexistro de Industrias Agrarias, sendo este preceptivo.
8. Investimentos sen viabilidade técnica, económica ou relativos a produtos para os cales non existan demanda e saídas normais no mercado.
9. Investimentos destinados á transformación de produtos da pesca, forestais ou non incluídos no anexo I do Tratado. Porén, serán subvencionables os investimentos que, tendo como obxecto principal a transformación de produtos agrarios, procesen adicionalmente eses produtos formando parte da actividade principal das instalacións. En todo caso, as materias primas procesadas deben ser agrarias en máis do 50% do total procesado polas instalacións proxectadas.
10. Non se subvencionarán investimentos que incrementen a produción, sobrepasando restricións de produción ou limitacións respecto da axuda comunitaria a instalacións de transformación, impostas por unha organización común de mercado, réximes de axuda directa inclusive, financiada polo Fondo Europeo Agrícola de Garantía (FEAGA).
B. Conceptos non subvencionables-
Non se considerarán subvencionables:
1. Investimentos de simple reparación do inmobilizado da industria, así como de reposición ou mera substitución de equipamento e maquinaria, salvo que a nova adquisición corresponda a equipamentos ou maquinaria distintos aos anteriores, ben pola tecnoloxía utilizada ben polo seu rendemento. Non serán subvencionables os investimentos que substitúan outros subvencionados con anterioridade nos cales aínda non pasaran 5 anos desde a súa adquisición, aínda que estes supoñan unha mellora.
En todo caso, para determinar o importe admitido como subvencionable, restaráselle ao importe de adquisición do novo equipamento o importe de venda do equipamento substituído, de ser o caso.
2. Investimentos en maquinaria e equipamentos de tecnoloxía non contrastada, ou non subministrados por fabricantes ou distribuidores autorizados.
3. Investimentos relativos á posta en marcha de proxectos subvencionados anteriormente ao abeiro desta orde de axudas.
4. Investimentos non relacionados directamente coas actividades (subvencionables) desenvolvidas polo solicitante.
5. Investimentos non axustados no seu dimensionamento e capacidade ás actividades que se van desenvolver pola empresa a curto prazo, ou dun importe unitario superior ao básico do mercado para unidades ou elementos de igual capacidade. Nese caso admitirase como subvencionable o custo básico de mercado do investimento coa capacidade ou dimensionamento axustado, se é o caso .
6. Os investimentos relativos a almacéns frigoríficos para produtos conxelados ou ultraconxelados, excepto se as súas capacidades de almacenamento son proporcionais á capacidade de produción das instalacións de transformación a que estean vinculadas e que se destinen exclusivamente ao almacenamento dos produtos desas instalacións.
7. A compra de terreos e os gastos relacionados con ela (honorarios de notario, impostos e similares).
8. A compra de locais ou edificios que vaian ser derrubados, ou se foron subvencionados anteriormente por esta consellería. Se a compra dun edificio é obxecto de axuda, o valor do terreo construído e do que rodea o edificio non se considera subvencionable. Tampouco serán subvencionables os investimentos en reforma de locais que fosen adquiridos ou construídos a partir do ano 2001 con subvención desta Consellería.
9. Obras de ornamentación e equipamento de recreo (xardinaría, bar e semellantes).
10. Investimentos relacionados con medidas de seguranza tales como alarmas, sistemas antirroubo, barreiras de seguranza e similares
11. Investimentos relativos á promoción e publicidade, como elaboración de vídeos, páxinas web, rotulación, etc.
12. Mobiliario de oficina. Non teñen esa consideración as instalacións telefónicas fixas, fax e ordenadores incluídos os programas informáticos. Admítese a adquisición de equipamento de laboratorio se son específicos, pero non o material funxible.
13. Compra de material normalmente amortizable nun ano (botellas, embalaxes, material funxible de laboratorio e semellantes). Considérase que as tarimas, caixóns-tarima e caixas de campo teñen unha duración de vida superior a un ano e, por tanto, son auxiliables, a condición de que se trate dunha primeira adquisición ou dunha adquisición suplementaria, proporcional a unha ampliación prevista, e de que non sexan vendidas coa mercadoría (deberá existir unha conta específica para estes materiais, con entradas e saídas). Tampouco serán auxiliables os investimentos que figuran na contabilidade como gastos.
14. Compra e instalacións de maquinaria e equipamento de segunda man. Tampouco serán subvencionables os gastos relativos ao traslado de maquinaria xa existente ata o local ou sitio en que se vai realizar o proxecto.
15. Reparacións e obras de mantemento. Non teñen a consideración de reparacións as operacións feitas sobre maquinaria instalada para ampliar a súa capacidade ou mellorar as prestacións.
16. O imposto do valor engadido (IVE) ou calquera outro imposto recuperable polo beneficiario.
17. Os gastos de aluguer de equipamento e os investimentos financiados mediante arrendamento financeiro (leasing). No entanto, os investimentos financiados mediante leasing poden ser auxiliables se existe un compromiso de adquisición do ben no prazo e normas establecidos pola autoridade de xestión, e sempre antes de que finalice o período establecido para a percepción das axudas. Outros custos ligados ao contrato de arrendamento financeiro, tales como impostos, marxe do arrendador, custos de refinanciamento, gastos xerais ou seguros, non serán subvencionables.
Así mesmo, non serán subvencionables as adquisicións de bens no marco dun sistema de venda e arrendamento retroactivo.
18. A man de obra propia nin os materiais de igual procedencia. No entanto, serán subvencionables os soldos e gastos sociais do persoal, pagados polo beneficiario, sempre e cando se cumpran todas as condicións seguintes:
a) Que o persoal fose contratado especial e exclusivamente para executar o proxecto.
b) Que o persoal sexa despedido ao concluír as obras.
c) Que se respecte a normativa nacional en materia de Seguridade Social.
19. A compra de vehículos de transporte exterior. Será subvencionable, porén, o carrozamento de vehículos de transporte, se ten caracter específico e está ligado á actividade produtiva da empresa. En vehículos novos este carrozamento será subvencionable se figura diferenciado claramente do chasis no orzamento e factura correspondentes.
20. Traballos ou investimentos comezados con anterioridade á presentación dunha petición de axuda ao abeiro desta orde e á confirmación por escrito desta consellería ao solicitante de que os investimentos incluídos cumpren as condicións de subvencionabilidade establecidas na normativa, condicionada, en todo caso, á análise final da petición derivada dunha verificación detallada. Esta confirmación da consellería só terá validez para a convocatoria a que concorra a solicitude, que será necesariamente a primeira após a súa presentación.
Exceptúanse deste requisito os honorarios técnicos de proxecto e gastos de estudos de viabilidade, que serán subvencionables sempre que sexan posteriores á data de publicación desta orde.
21. Investimentos en urbanización exterior aos edificios de fabricación, salvo que formen parte dun proxecto que inclúa aumento da superficie edificada. Nese caso serán subvencionables en función da nova superficie construída e conforme os módulos establecidos. Tampouco serán subvencionables os investimentos realizados fóra do recinto da industria.
22. O importe dos investimentos e conceptos que superen os módulos máximos e limitacións establecidos na epígrafe seguinte.
C. Conceptos con módulos e outras limitacións.
I. Urbanización.
Soamente se admitirán investimentos en peche da parcela, explanacións e pavimentacións, coas seguintes limitacións en todo caso:
-En peches o perímetro máximo subvencionable será o equivalente (igual valor) ao dobre da superficie cuberta nova subvencionable, cun custo máximo admisible de 25 /m, incluídos os elementos singulares.
-En explanacións e paviemntacións a superficie máxima atendible será igual á superficie construída nova subvencionable, cun custo máximo admisible de 20/m2, incluídos todos os elementos e conceptos.
II. Edificacións de nova construción e ampliación das existentes.
Aplicaranse módulos máximos de investimento subvencionable (/m2 construído e atendible) aplicable ao custo total de execución do investimento en obra civil, excluídas instalacións, e incluídas as divisións interiores con todos os seus elementos, independentemente do material utilizado. Incluirá tamén os locais climatizados (ata 0º C), pero non as instalacións e equipamentos de frío ou calor.
O importe dos módulos será:
1. Módulo A: 330 euros/m2 construído, aplicable ás novas industrias con altos requirimentos sanitarios e de climatización de locais (industrias cárnicas, lácteas, do pan e derivados e instalacións de subprodutos). Aplicarase tamén ás industrias xa existentes que fagan edificacións para ampliación de zonas de fabricación e novas liñas con altos requirimentos sanitarios e de climatización (zonas de envasamento de produtos, etc.).
2. Módulo B: 290 euros/m2 construído, aplicable ás novas industrias con requirimentos medio (resto das agroindustrias), así como industrias xa existentes que fagan edificacións de ampliación de actividade con requirimentos sanitarios e de climatización medios.
3. Módulo C: 250 euros/m2 construído, aplicable a industrias xa existentes que fagan edificacións sinxelas destinadas a almacenamento de materias primas, produtos finais, vehículos, etc., sen especiais requirimentos sanitarios nin de climatización.
Estes módulos poderán incrementarse ata 60 /m2 no caso de edificacións que requiran, polos equipamentos utilizados, unha altura de beiril superior a 6 metros ou, no caso de varias plantas, unha altura libre entre plantas superior a 6 metros. Este incremento será tamén aplicable no caso de edificacións situadas en áreas de protección especial, onde sexa exixible o emprego de elementos construtivos que harmonicen e se integren co medio.
O importe destes módulos aplicarase tamén como investimento máximo a subvencionar para a adquisición de edificacións, incluído o seu acondicionamento ou reforma.
III. Acondicionamentos en edificacións existentes.
Aplicarase un módulo máximo de investimento subvencionable de 240 /m2 útil aplicable ao custo total de execución do investimento en obra civil.
IV. Outros limitacións aplicables a zonas e equipamento específicos.
1. No caso de oficinas, aseos, vestiarios, comedores e outros locais e equipamentos para o persoal subvencionables, a superficie admisible avaliarase conforme o número de traballadores da empresa que os vaian utilizar.
2. No caso de áreas dedicadas a salas de conferencias, catas e outras relacionadas coa promoción e mellora da produción e comercialización das producións, a superficie máxima subvencionable será de 100 m2 sen que en ningún caso supere o 15% da superficie restante subvencionable da industria incluída na solicitude de axuda.
3. No caso de superficies dedicadas especificamente dentro dunha industria á exposición e venda a retallo dos produtos da empresa, a superficie máxima subvencionable será de 50 m2, sen que en ningún caso supere o 15% da superficie restante subvencionable da industria incluída na solicitude de axuda.
4. En todo caso os investimentos en industrias xa existentes relativos a todos estes conceptos admitiranse na medida en que se acredite que contribúen a mellorar o rendemento global da empresa.
V. Outros gastos.
Os gastos en estudos de viabilidade técnica e económica serán admisibles sempre que o estudo se presente coa solicitude e estea asinado por profesional competente, sendo, en todo caso, o importe máximo admisible de 1.500 . Non serán, porén, admisibles se se subvencionan os honorarios de proxecto e dirección de obra nun importe superior á contía sinalada.
Para os honorarios de proxecto e dirección de obra admitirase como máximo subvencionable a suma de:
-10% do orzamento en obra civil.
-5% do orzamento en instalacións básicas e especiais.
-1% da maquinaria e equipamentos. Non se considerarán incluídos neste punto o carrozamento de vehículos, o material e equipamento de laboratorios, e os equipamento e material informático, incluído o software.
Previamente ao cálculo, aplicarase a cada grupo de partidas (partidas ao 10%, 5% e 1%), os coeficientes correctores seguintes:
Ver referencia pdf "09200D007P016.PDF"
Non se terán en conta, para efectos do cálculo, os orzamentos en activos considerados non subvencionables. O resultado arredondarase por defecto nas centenas. En todo caso, o proxecto e dirección de obra deben estar realizados por técnico competente.
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Anexo A3
Estudo técnico
Constará como mínimo de:
1. Proxecto, anteproxecto ou memoria técnica:
Incluirá unha memoria explicativa dos obxectivos do proxecto, cunha xustificación razoada dos investimentos que é necesario emprender para conseguir eses fins.
A isto xuntarase unha relación desagregada e cuantificada dos investimentos en:
1.1. Urbanización: indicando dimensións, características, medicións, materiais e custos desagregados por unidades de obra.
1.2. Construcións: indicando dimensións e características (distribución de superficies e destino delas, xustificación do dimensionamento), medicións, materiais e custos desagregados por unidades de obra.
1.3. Instalacións: indicando dimensións e características, medicións, materiais e custos desagregados por unidades obra, para cada tipo de instalación (auga, electricidade, vapor, depuración e tratamento de residuos, frío, etc.).
1.4. Maquinaria e equipamentos: indicando para cada liña de produción as características técnicas de cada elemento, así como o seu custo.
1.5. Estudos, proxecto, dirección de obra e adquisición de patentes e licenzas: características e custos.
Incluirá, así mesmo, un resumo do orzamento previsto por conceptos.
Nos capítulos de edificios e construcións, instalacións e maquinaria indicarase a súa localización mediante os planos que se consideren necesarios. O dimensionamento e uso dos locais e superficies construídas deben xustificarse.
2. Planos.
Ao menos os seguintes:
-Plano de situación e localización.
-Plano en que se especifiquen, se é o caso, as actuacións previstas en urbanización, delimitando con precisión as superficies de actuación.
-Plano xeral do conxunto de obras e instalacións básicas, antes e despois do investimento.
-Plano de distribución da maquinaria e outras instalacións, antes e despois do investimento.
-Planos acotados de seccións e alzados antes e despois do investimento.
3. Xustificación dos investimentos. Para o investimento obxecto da axuda, xustificarase o custo previsto da seguinte forma:
-Urbanización, construcións e instalacións: factura proforma ou orzamento de empresa construtora ou instaladora e desagregado por unidades de obra.
-Maquinaria, equipamentos e outros conceptos: ofertas ou facturas pro forma dos subministradores.
Cando o importe do investimento supere a contía de 30.000  no caso de obra civil e instalacións, ou de 12.000  no caso de subministracións de bens de equipamento ou prestación de servizos de empresas de consultoría, deberanse solicitar como mínimo tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o subministren ou presten. Non se considerarán subvencionables os conceptos incluídos na solicitude de axuda dos cales non se acredite o cumprimento deste requisito.
A escolla entre as ofertas presentadas realizarase conforme criterios de eficiencia e economía e debe xustificarse expresamente nunha memoria a escolla, baseada nos criterios sinalados, cando non recaia na proposta económica máis vantaxosa. No caso de non ser así, considerarase como importe máximo subvencionable para ese concepto o correspondente a proposta económica máis vantaxosa.
En todo caso, o solicitante presentará unha única factura pro forma ou oferta para cada concepto dos investimentos, xunto cun cadro resumo asinado e que figura como anexo A6, no cal se indicará para cada elemento as ofertas solicitadas, a oferta elixida, o criterio de escolla e a xustificación, se é o caso, da escolla da oferta económica distinta da máis vantaxosa.
Anexo A4
Estudo económico
Constará como mínimo de:
1. Situación actual
-Descrición resumida de actividades desenvolvidas.
-Indicar o tipo de empresa (micro ou pequena / mediana / empresa intermedia / grande empresa) tal como se definen na Recomendación 2003/361/CE da Comisión (DO L 124 do 20-5-2003) e no artigo 2º desta orde. Conforme iso, para a súa determinación terase en conta a súa facturación, balance (no caso de sociedades) e número de empregados, calculados, sen prexuízo do sinalado na Recomendación 2003/361/CE, da seguinte forma:
* Se a empresa non participa nin está participada nun 25% ou máis por outras empresas, os datos serán os da propia empresa.
* Se a empresa participa e/ou está participada nun 25% ou máis por outras empresas, os datos serán os das contas consolidadas do grupo empresarial, ás cales se sumarán, se é o caso:
-Os datos das empresas en que participa e/ou está participada en máis dun 50% e non incluídas nas contas consolidadas.
-A parte proporcional (á participación) dos datos das empresas en que participa e/ou están participadas nun 25-50% e non incluídas nas contas consolidadas.
Se a empresa é de nova constitución, os datos a considerar serán os previsionais.
En todo caso, se a empresa participa e/ou está participada nun 25% ou máis por outras empresas, debe indicarse expresamente as empresas en que participa e/ou está participada, así como as porcentaxes de participación e os datos de facturación, balance e número de empregados desas empresas.
-Produción: descrición do proceso. Capacidade de produción (referirase á capacidade inscrita no Rexistro de Industrias Agrarias, de ser o caso). Instalacións e tecnoloxía dispoñible. Produtos vendidos: tipos, cantidades e prezos de venda.
-Comercialización: indicar para cada tipo de produto os seus destinos e as principais canles de comercialización.
-Materias primas utilizadas. Para cada tipo de materia prima utilizada indicarase a súa procedencia (galega, resto da U.E. fóra da U.E.), a relación cos produtores(se son de Galicia) e os prezos medios pagos.
No caso de materia prima propia ou dos socios da empresa ou cooperativa, indicar cantidades e porcentaxe sobre o total de materias primas utilizadas.
No caso de ter contratos escritos con produtores agrarios, deberase incluír unha relación totalizada deles que conteña o DNI/NIF do produtor e cantidades contratadas ou superficies de produción afectadas, así como unha fotocopia dos contratos. En sectores con contratos-tipo homologados deberá incluírse, así mesmo e de ser o caso, unha relación independente deles totalizada que conteña o DNI/NIF do produtor e cantidades contratadas ou superficies de produción afectadas, así como unha fotocopia dos contratos.
-No caso de industrias lácteas, indicar se son primeiros compradores de leite a produtores, e nese caso se están cumprindo os acordos sectoriais existentes destinados a mellorar a transparencia nas relacións entre produtores e industrias. No caso de non ser primeiro compradora, indicar se compran o leite a empresas primeiro compradoras que cumpren os acordos sectoriais existentes destinados a mellorar a transparencia nas relacións entre produtores e industrias. Incluír ademais a relación de empresas subministradoras de leite (nome/NIF).
-Outros consumos do proceso produtivo, indicando os prezos de compra.
-Persoal: relación dos traballadores existentes por categorías laborais e o período de ocupación (días/ano). Custo total.
-Outros gastos de explotación: servizos, gastos financeiros, amortizacións, subministración,...
Xuntar balance e contas de resultados dos tres últimos anos. No caso de persoas físicas, declaración da renda dos últimos tres anos. Se a empresa ten ou forma parte dun grupo empresarial, debe presentarse tamén o balance e contas consolidadas do último ano do grupo.
2. Situación após o investimento.
-Indicar en que medida o investimento afectará a capacidade de produción, tecnoloxía utilizada, producións, materias primas utilizadas, relación con produtores, comercialización, persoal contratado. Realizarase unha análise comparativa tendo en conta a situación inicial presentada no punto 1 e a incidencia dos investimentos sobre as materias primas utilizadas e os produtos transformados/comercializados.
-No caso de novas industrias, indicar expresamente as previsións a curto prazo nas relacións cos produtores galegos (materias primas agrarias de procedencia galega, contratos escritos ou homologados previstos). En novas industrias lácteas indicar tamén a previsión de cumprimento dos acordos sectoriais destinados a mellorar a transparencia nas relacións entre produtores e industrias.
-No caso de novos produtos, xustificar ou explicar a súa viabilidade comercial derivada das demandas do mercado.
-Contas de explotación previsionais para os tres exercicios consecutivos desde o comezo dos investimentos. Estimaranse as variacións previsibles como consecuencia dos investimentos e respecto da situación actual nos seguintes aspectos:
* Vendas: volume e estimación xustificada do prezo probable da venda.
* Custos: compras de materias primas.
* Gastos variables: persoal, subministracións e servizos, portes, etc.
* Previsión de balances (en sociedades) e contas de resultados para os vindeiros tres anos.
3. Financiamento dos investimentos.
Recursos propios. Subvencións. Créditos e préstamos, indicando a repartición dos distintos préstamos subscritos ou que se pretendan subscribir cos seus respectivos tipos de xuro e prazos en anos. Outras fontes de financiamento.
No caso de novas actividades, capital circulante necesario: existencias de insumos, produtos en curso e produtos finais. Caixa e bancos. Provedores e clientes. Fondo de manobra.
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"
Ver referencia pdf "09200D007P016.PDF"